ევგენი ზამიატინი

ევგენი ივანეშ სქი ზამიატინი (რუს. Евге́ний Ива́нович Замя́тин; დ. 1 ფურთუთა [ჯვ.სტ. 20 ღურთუთა], 1884, ლებედიანი, რუსეთიშ იმპერია — ღ. 10 მელახი, 1937, პარიზი, საფრანგეთი) — რუსი ჭარუ, ნოველისტი, პუბლიცისტი, სცენარისტი დო ლიტერატურული კრიტიკოსი.

დებადჷ ტამბოვიშ გუბერნიაშ ოფუტე ლებედიანის. გურაფულენდჷ ინჟინერიას სანქტ-პეტერბურგის, 1902-1908 წანეფს. ჸათე პერიოდის დეხოლჷ ბოლშევიკეფს დო ქაკათჷ რუსეთიშ სოციალ-დემოკრატიული მუშეფიშ პარტიას. ზამიატინი ბრელშა რდჷ ჭოფილი დო გინოხორაფილი. უკულიანი პერიოდეფს ზამიატინიქ კომუნისტური პარტიაშ კრიტიკოსო გინირთჷ. მუში ნაჭარეფს ზამიატინი სატირულო ეთმოჭარუნდჷ დო აკრიტიკენდჷ სსრრ-შ პოლიტიკას, კონფორმიზმის, ტოტალიტარიზმის. მალას, ზამიატინიშ მუჭოთ დისიდენტიშ ნახანდეფი აკრძალეს.

1931 წანას ზამიატინიქ რუსეთი ქიდიტუ დო ოცხოვრებშა საფრანგეთიშა მიდართჷ დო პარიზის ქიდიხორჷ, სოდეთ დოღურჷ 1937 წანაშ 10 მელახის.

ევგენი ზამიატინი რე ავტორი რომანეფიშ, თხობელუეფიშ, კუნტა თხობელუეფიშ კათელეფიშ, პიესეფიშ დო შხვა ნაწარმებეფიშ. ლიტერატურული კარიერა 1900-იან წანეფიშე დიჭყჷ. მაართა, ოდებიუტე თხობელუა 1908 წანას გჷმაბჟინუ. ზამიატინიშ შედევრო მერჩქინელი რე დისტოპიური რომანი "ჩქი", ნამუქჷთ 1920-1921 წანეფს იჭარჷ. ინგლისური ნინაშა ნათანგა ვერსიაქ გიშართჷ 1924 წანას, ნიუ-იორკის. წინგის ეჭარილი რე ინდივიდეფიშ რინა ტოტალიტარულ დო კონფორმისტულ სახენწჷფოს.

რესურსეფი ინტერნეტის
 ევგენი ზამიატინი ენციკლოპედია ბრიტანიკას

კატეგორია:რუსეფი
კატეგორია:რუსი ჭარუეფი
კატეგორია:რუსი ნოველისტეფი